## Uredba o sadržaju, izgledu, načinu ispunjavanja i postupanju s Upitnikom za sigurnosnu provjeru

### NN 114/2008 (6.10.2008.), Uredba o sadržaju, izgledu, načinu ispunjavanja i postupanju s Upitnikom za sigurnosnu provjeru

# VLADA REPUBLIKE HRVATSKE

**3300**

Na temelju članka 30. stavka 1. Zakona o sigurnosnim provjerama (»Narodne
novine«, broj 85/2008), Vlada Republike Hrvatske je na sjednici održanoj 30.
rujna 2008. godine donijela

## UREDBU

### O SADRŽAJU, IZGLEDU, NAČINU ISPUNJAVANJA I POSTUPANJU S UPITNIKOM ZA SIGURNOSNU PROVJERU

Članak 1.

Ovom Uredbom uređuje se sadržaj, izgled, način ispunjavanja i postupanje s
Upitnikom za sigurnosnu provjeru (u daljnjem tekstu: Upitnik) za fizičke i
pravne osobe.

Članak 2.

Sadržaj Upitnika za sigurnosnu provjeru I. i II. stupnja čine identifikacijski
podaci, podaci o školovanju i radnom odnosu, podaci o imovinskom stanju, podaci
o članovima obitelji i zajedničkom kućanstvu, bračnom statusu, podaci o
prekršajnim i kaznenim djelima, sigurnosni podaci i ostali podaci potrebni za
provođenje sigurnosne provjere, kao i suglasnost za provođenje sigurnosne
provjere.
Upitnik za sigurnosnu provjeru I. stupnja, uz podatke navedene u stavku 1. ovog
članka, sadrži suglasnost osobe nadležnoj sigurnosno-obavještajnoj agenciji, da
kod svih kreditnih institucija sa sjedištem u Republici Hrvatskoj kao i
podružnicama kreditnih institucija sa sjedištem izvan Republike Hrvatske koje su
od Hrvatske narodne banke dobile odobrenje za rad u Republici Hrvatskoj,
provjeri stanje osobnih računa i financijske transakcije iznad 100.000,00 kuna u
posljednje dvije (2) godine.
Sadržaj Upitnika za sigurnosnu provjeru III. stupnja čine identifikacijski
podaci, podaci o radnom odnosu, sigurnosni podaci i suglasnost za provođenje
sigurnosne provjere.

Članak 3.

Na naslovnoj stranici Upitnika za sigurnosnu provjeru fizičkih osoba, navodi se
stupanj za koji se sigurnosna provjera traži.
Upitnik se, u gornjem desnom uglu, označava stupnjem tajnosti »OGRANIČENO«, uz
napomenu »NAKON POPUNJAVANJA«.

Članak 4.

Upitnik popunjava osoba za koju se traži provođenje sigurnosne provjere,
velikim, tiskanim slovima te isključivo kemijskom olovkom.
Osoba iz stavka 1. ovog članka dužna je odgovoriti na sva pitanja iz Upitnika.
Osoba iz stavka 1. ovog članka dužna je, na pitanja postavljena u Upitniku,
odgovoriti točno i potpuno.

Članak 5.

Savjetnik za informacijsku sigurnost odnosno sigurnosni koordinator u državnom
tijelu ili pravnoj osobi daje Upitnik na ispunjavanje osobi za koju se provodi
sigurnosna provjera, a koja isti Upitnik može ispuniti i izvan prostorija
državnog tijela ili pravne osobe.
Ispunjeni i potpisani Upitnik, osoba iz stavka 1. ovog članka, dužna je osobno
vratiti na daljnje postupanje savjetniku za informacijsku sigurnost odnosno
sigurnosnom koordinatoru u državnom tijelu ili pravnoj osobi gdje je Upitnik
preuzet.
Savjetnik za informacijsku sigurnost odnosno sigurnosni koordinator, prilikom
zaprimanja Upitnika, dužan je:
– utvrditi autentičnost osobe,
– pred istom pregledati ispravnost ispunjenog Upitnika,
– upoznati osobu s postupkom za provođenje sigurnosne provjere, propisanim
Zakonom o sigurnosnim provjerama,
– potpisati i ovjeriti pečatom Suglasnost.
Savjetnik za informacijsku sigurnost odnosno sigurnosni koordinator, po
završetku postupka iz stavka 3. ovog članka, uputit će Zahtjev za provođenje
sigurnosne provjere na daljnje postupanje.

Članak 6.

Na Upitnik se, od trenutka popunjavanja i potpisivanja, primjenjuju odredbe
Zakona o tajnosti podataka i Uredbe o načinu označavanja klasificiranih
podataka, sadržaju i izgledu Uvjerenja o obavljenoj sigurnosnoj provjeri i
Izjave o postupanju s klasificiranim podacima.

Članak 7.

Obrazac Upitnika za sigurnosnu provjeru I., II. i III. stupnja kao i obrazac
Upitnika za sigurnosnu provjeru pravne osobe čine sastavni dio ove Uredbe.

Članak 8.

Do imenovanja savjetnika za informacijsku sigurnost u tijelima ili pravnim
osobama, za postupanje s Upitnikom temeljem članka 5. ove Uredbe, odgovoran je
čelnik tijela ili pravne osobe.

Članak 9.

Ova Uredba stupa na snagu osmog dana od dana objave u »Narodnim novinama«.

Klasa: 200-01/08-01/09
Urbroj: 5030109-08-1
Zagreb, 30. rujna 2008.

Predsjednik
dr. sc. Ivo Sanader, v. r.

**[PRILOG I](dodatni/377686.pdf) – [PRILOG IV](dodatni/377686.pdf)**

Uredba, NN 114/2008-3300
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)